આદિત્ય ચોપડાસાહેબે આ ફિલ્મ વિશે કહ્યું છે કે ‘બેફિકરે’માં તેઓ પોતાના કમ્ફર્ટ ઝોનમાંથી બહાર નીકળ્યા છે. તદ્દન ખોટ્ટી વાત છે. આ ફિલ્મનું માત્ર કલેવર અર્બન, યંગ છે. બાકી એ એની એ જ વાત કરે છે. અને ધારો કે દર બીજા દિવસે ગમે તેની સાથે સેક્સ કરતા ફરવું, દારૂ પીને પાર્ટી વગેરેમાં ધમાલ કરવી, મજા ખાતર પોલીસને થપ્પડો મારવી, કરીઅરને તો ઠીક મારા ભૈ સમજવું; તો પછી બૉસ, તમે આજની યુવા પેઢી વિશે ગંભીર રિમાર્ક પેશ કરી રહ્યા છો. એટલે આ ફિલ્મની લીડિંગ જોડીની કૅર-ફ્રી લાઇફ-સ્ટાઇલ તમને બે ઘડી મજા કરાવી શકે, પણ એ અત્યારના યંગસ્ટર્સનું પ્રતિનિધિત્વ નથી કરતી એ યાદ રાખવું પડે.